হায় চৰকাৰ! ৯৫ তম জন্ম দিৱসতো বিধ্বস্ত অৱস্থাতে ৰৈছে সুধাকণ্ঠৰ কুঠৰীৰ বাসগৃহ\nহায় চৰকাৰ! ৯৫ তম জন্ম দিৱসতো বিধ্বস্ত অৱস্থাতে পৰি ৰ'ল সুধাকণ্ঠৰ কলিয়াবৰৰ কুঠৰীৰ বাসগৃহ\nআজি ৮ ছেপ্তেম্বৰ, সুধাকণ্ঠৰ ৯৫তম জন্মদিৱস। এই জন্মদিৱসৰ প্ৰাক ক্ষণত আকৌ এবাৰ চৰ্চালৈ আহিছে সুধাকণ্ঠৰ একালৰ প্ৰাণৱন্ত আৰু বৰ্তমানে জৰাজীৰ্ণ কলিয়াবৰৰ কুঠৰীৰ ঘৰখন।\nউল্লেখ্য যে এই ঘৰটোতে জোনাকী নিশা নিৰলে বহি সুধাকণ্ঠই সৃষ্টি কৰিছিল বহু কালজয়ী গীত।\nকিন্তু বৰ্তমান এই ঘৰটোৰো অৱস্থা তথৈৱচ। 'মন প্ৰজাপতি' কথাছবিৰ একালৰ ছুটিং স্থলী এই বাসগৃহটোৰ বৰ্তমান জৰাজীৰ্ণ ৰূপ।\nএজাক সামান্য বৰষুণতে ছালেৰে ভিতৰত সৰি পৰিছে বৰষুণৰ টোপাল। সুধাকণ্ঠই জিৰণি লোৱা বিছনাখনো বৰ্তমানে ভগ্নাৱশেষৰ ৰূপতহে আছে। দেশৰ ভিন্ন প্ৰান্তৰ ৰাইজৰ মৰম বুটলি লাভ কৰা বহু স্মাৰক আজি ঘৰটোৰ বেৰতেই উৱলি গৈছে। যেন জহি খহি যোৱাৰ উপক্ৰম হৈছে সুধাকণ্ঠৰ একালৰ প্ৰাণৱন্ত ঘৰখন।\nউল্লেখ্য যে, কাৰ্বিপাহাৰৰ নামনিত তেতিয়াতে ভূপেন হাজৰিকাই নিজা তত্ত্বাৱধানত নিৰ্মাণ কৰোৱাইছিল ঘৰটো।\nঘৰটোৰ চৌহদৰ পাছফালেই আছে এটা প্ৰাণচঞ্চল নিজৰা। ইয়ো সুধাকণ্ঠৰ এক সৃষ্টিৰ আকৰ।\n১৯৭৪ চনৰে পৰা ঘৰটোৰ তত্ত্বাৱধানত থকা সুৰেণ নেওগে আজিও ভূপেন দাৰ স্মৃতি সুঁৱৰি আবেগিক হৈ পৰে।\nচৰকাৰী সদিচ্ছাৰ অভাৱে জুৰুলা কৰা ঘৰটোৰ ক্ষেত্ৰত বৰ্তমানৰ চৰকাৰখনে মাজুলীত হোৱা বিশেষ অধিৱেশনত বিশেষ প্ৰস্তাৱ লৈ সংৰক্ষণৰ ব্যৱস্থা ঘোষণা কৰিছিল।\nমন্ত্ৰী বিমল বৰায়ো আহি সুধাকণ্ঠৰ বাসগৃহটো সংৰক্ষণৰ ব্যৱস্থা কৰাৰ প্ৰতিশ্ৰুতি দিয়ে আৰু অনতি পলমে কাম আৰম্ভ কৰাৰ কথাও উল্লেখ কৰে।\nকিন্তু বৰ্তমানেও কাম আৰম্ভ নোহোৱাত সুধাকন্ঠ ভূপেন হাজৰিকাৰ ৯৫ সংখ্যক জন্মদিনৰ দিনাও বাসগৃহটোৰ গেটত ওলমি ৰৈছে তলা ।\nএসময়ৰ ভূপেন হাজৰিকাৰ সহকৰ্মী, কুঠৰীৰ বাসগৃহ চোৱাচিতা কৰা সুৰেন নেওগে বন্তি প্ৰজ্বলন, পুষ্পাঞ্জলি দি শ্ৰদ্ধাঞ্জলি জনাই সুধাকন্ঠৰ প্ৰতিমূৰ্তিত জনায় গভীৰ শ্ৰদ্ধা ।\nনিজৰ মাক-দেউতাককো একপ্ৰকাৰ এৰি আহি ভূপেন হাজৰিকাৰ সান্নিধ্যতে জীৱনৰ আধা বয়স পাৰ কৰা ৬৯ বছৰীয়া সুৰেণ নেওগে প্ৰকাশ কৰা মতে, ১৪ বিঘা ভূমিৰে পৰিবেষ্টিত সুধাকণ্ঠৰ গৃহ চৌহদত আছে বহু মূল্যবান ফলমূলৰ লগতে ঔষধি গছ।\nএকালত পাহাৰ-ভৈয়ামৰ সমন্বয়ৰ থলী আছিল এই ঘৰখন। কিন্তু বৰ্তমান জৰাজীৰ্ণ ৰূপ লোৱা ঘৰখনৰ অতি সোনকালেই মেৰামতি কৰাটো সময়ৰ আহ্বান বুলি উল্লেখ কৰে সুৰেণ নেওগে।
